[{"text_idx": "#000002", "text": "A\u0302 hithau\u2019n ganol mis Tachwedd bydd y dyddiau byr a\u2019r tywydd anwadal yn gyrru llawer o gerddwyr i fwynhau tiroedd is Eryri. Ond i eraill bydd dyfodiad yr amodau gaeafol ar ein mynyddoedd uchaf i\u2019w groesawu. Er bod yr eira yn edrych yn hardd ac atyniadol, heb yr offer a\u2019r profiad angenrheidiol gall hyd yn oed yr haen deneuaf o eira neu rew droi rhannau gweddol syml o lwybr yn dipyn o orchest."}, {"text_idx": "#000003", "text": "Er mwyn helpu cerddwyr i wneud penderfyniad gwybodus cyn mentro allan ar y mynydd yn ystod y gaeaf mae Awdurdod y Parc yn cytundebu cwmni lleol i ymgymryd a\u0302\u2019r gwaith o baratoi adroddiadau rheolaidd a manwl ar yr amodau ar y ddaear ar yr Wyddfa trwy gydol y gaeaf."}, {"text_idx": "#000004", "text": "Dros fisoedd y gaeaf bydd Stephen Jones o gwmni Anelu Aim Higher yn dringo\u2019r Wyddfa ddwywaith yr wythnos er mwyn cynnal asesiad o\u2019r amodau dan draed a darparu adroddiad ar dudalen bwrpasol ar wefan Awdurdod y Parc. Bydd yr wybodaeth a ddarperir yn cynnwys manylion ynghylch lefel yr eira a rhew, unrhyw luwchfeydd eira a chyflwr y rhew dan draed, yn ogystal a\u0302 chyngor cyffredinol ynghylch y cyfarpar sydd ei angen."}, {"text_idx": "#000005", "text": "Gall darpariaeth gwybodaeth hygyrch a chyfredol leihau teithiau ofer i ddringo\u2019r Wyddfa gan y gall pobl o bob cwr o\u2019r wlad gynllunio eu hymweliad at pan fydd yr amodau yn iawn ac yn gweddu lefel eu gallu a\u2019u profiad."}, {"text_idx": "#000007", "text": "\u201cTra bod yr amodau dan draed ar lethrau isaf yr Wyddfa yn weddol hydrin yn ystod y gaeaf, gall yr amodau newid yn gyflym ac yn sylweddol wrth i chi ddringo\u2019r mynydd, ac yn aml bydd gofyn am gyfarpar arbenigol fel bwyell rhew a chramponau, ac oherwydd hynny mae\u2019r adnodd yma yn hynod o werthfawr, yn enwedig pan na fydd amodau fel rhew yn amlwg i\u2019r llygad o\u2019r gwaelodion.\u201d"}, {"text_idx": "#000009", "text": "\u201cGyda\u2019r tywydd yn newid i fod yn fwy gaeafol, mae angen cynllunio a pharatoi o flaen llaw os ydych am gerdded llethrau\u2019r Wyddfa. Mae\u2019r adroddiadau a\u2019r wybodaeth a ddarparir yn rhoi braslun o\u2019r amodau dan draed ac yn cyfrannu tuag at eich gwybodaeth cyn mentro allan i gerdded y mynyddoedd.\u201d"}, {"text_idx": "#000011", "text": "Bydd asesiadau yn cael eu cynnal drwy\u2019r gaeaf tan ddiwedd mis Mawrth pan fydd y tebygolrwydd o dywydd gaeafol ar y mynydd wedi lleihau.\nYn ogystal ag ar wefan yr Awdurdod bydd hysbysiadau o\u2019r diweddariadau yn cael eu cyhoeddi ar gyfrif Twitter Eryri Warden Report @snowdonweather yn ogystal a\u0302 gwefan y Swyddfa Dywydd Snowdonia \u2013 Mountain weather forecast \u2013 Met Office\nAm ragor o wybodaeth neu i drefnu cyfweliad cysylltwch a\u0302 Gwen Aeron Edwards, Swyddog Cyfathrebu Cynllunio a Rheolaeth Tir ar gwen.aeron@eryri.llyw.cymru"}]